BWYD, CYMRU Teitl, cychwyn a chymhwyso 1 Enw'r rheoliadau hyn yw Rheoliadau Labelu Pysgod (Cymru) 2003 a deuant i rym ar 30 Mehefin 2003 a byddant yn gymwys i Gymru yn unig. Dehongli 2 Yn y Rheoliadau hyn — ystyr “Rheoliad 104/2000” (“ Regulation 104/2000 ”) yw Rheoliad y Cyngor (EC) Rhif 104/2000 ar gyd-drefniadaeth y marchnadoedd mewn cynhyrchion pysgodfeydd a chynhyrchion dyframaethu ); ystyr “Rheoliad 2065/2001” (“ Regulation 2065/2001 ”) yw Rheoliad y Comisiwn (EC) Rhif 2065/2001 sy'n gosod rheolau manwl ar gyfer cymhwyso Rheoliad y Cyngor (EC) Rhif 104/2000 ynghylch hysbysu defnyddwyr ynglyn â chynhyrchion pysgodfeydd a chynhyrchion dyframaethu ; ac mae i unrhyw ymadroddion a ddefnyddir yn y Rheoliadau hyn yn Rheoliad 104/2000 neu Reoliad 2065/2001 yr un ystyr ag sydd iddynt yn y Rheoliadau hynny. Tramgwyddau sy'n ymwneud â hysbysu defnyddwyr 3 1 Bydd unrhyw berson sydd, yn groes i Erthygl 4.1 o Reoliad 104/2000 (gwybodaeth i ddefnyddwyr) o'i darllen ynghyd â rheoliad 2065/2001, yn cynnig ar gyfer eu hadwerthu i'r defnyddiwr terfynol unrhyw un o'r cynhyrchion y mae'r Erthygl honno yn gymwys iddynt yn euog o dramgwydd ac yn agored o'i gollfarnu'n ddiannod i ddirwy heb fod yn fwy na lefel 5 ar y raddfa safonol. 2 Bydd person sydd yn methu â chydymffurfio ag Erthygl 8 o Reoliad 2065/2001 (olrhain a rheoli) yn euog o dramgwydd ac yn agored o'i gollfarnu'n ddiannod i ddirwy heb fod yn uwch na lefel 3 ar y raddfa safonol. Rhestrau o ddynodiadau masnachol 4 1 O ran Cymru, y rhestr o ddynodiadau masnachol y mae'n ofynnol i'r Deyrnas Unedig ei llunio a'i chyhoeddi o dan Erthygl 4(2) o Reoliad 104/2000 yw'r un a nodir yn yr Atodlen i'r Rheoliadau hyn, ac yn unol â hynny, y dynodiadau masnachol a nodir yn yr Atodlen honno yw'r enwau a ragnodwyd gan y gyfraith at ddibenion rheoliadau 6(1), 7 ac 8(a) o Reoliadau Labelu Bwyd 1996 . 2 Mewn perthynas â rhywogaeth a gynhwysir yn yr Atodlen i'r Rheoliadau hyn ac mewn rhestr a gyhoeddwyd yn Saesneg o dan Erthygl 4(2) o Reoliad 104/2000 yn effeithiol mewn Aelod-wladwriaeth arall neu mewn rhan arall o'r Deyrnas Unedig, bydd y dynodiad masnachol ar gyfer y rhywogaeth honno yn y rhestr sy'n effeithiol yn yr Aelod-wladwriaeth arall honno neu'r rhan honno o'r Deyrnas Unedig yn un amgen i'r dynodiad masnachol ar gyfer y rhywogaeth honno a nodir yn yr Atodlen i'r Rheoliadau hyn. Hepgor cyfeirio at y dull cynhyrchu 5 Yn yr achos a ddisgrifir yn erthygl 4.2 o Reoliad 2065/2001 (sefyllfa lle mae'n amlwg oddi wrth y dynodiad masnachol a chylch yr haldiad fod y rhywogaeth yn cael ei dal yn y môr) ni fydd yn groes i Erthygl 4.1 o Reoliad 104/2000 i gynnig ar gyfer ei adwerthu i'r defnyddiwr terfynol gynnyrch pysgodfeydd y mae'r Erthygl honno yn gymwys iddo heb fod y cynnyrch wedi'i farcio neu wedi'i labelu â'r dull cynhyrchu. Meintiau bach o gynhyrchion 6 1 At ddibenion Erthygl 4(1) o Reoliad 104/2000 o'i darllen ynghyd ag Erthygl 7 o Reoliad 2065/2001, rhaid i'r meintiau bach o gynhyrchion y caniateir eu gwerthu'n uniongyrchol i ddefnyddwyr fod yn gynhyrchion na fydd eu gwerth yn uwch nag 20 Ewro am bob pryniant. 2 At ddibenion y rheoliad hwn, bernir bod y cyfeiriad at 20 Ewro yn gyfeiriad at werth cyfatebol y nifer hwnnw o Ewros mewn sterling, wedi'u trosi drwy gyfeirio at y gyfradd drosi a gyhoeddir yn flynyddol ar ddiwrnod gwaith cyntaf y mis Medi blaenorol yng nghyfres C o Gyfnodolyn Swyddogol y Cymunedau Ewropeaidd neu, os na chyhoeddir cyfradd ynddo ar y diwrnod hwnnw, y gyfradd a gyhoeddir ynddo gyntaf ar ôl hynny. Gwybodaeth ychwanegol sy'n ymwneud â chylch yr haldiad 7 Caiff y mynegiad o gylch yr haldiad sy'n ofynnol o dan Erthygl 4(1)(c) o Reoliad 104/2000, os yw'r amgylchiadau a ddisgrifir yn Erthygl 5(1)(c) o Reoliad 2065/2001 yn gymwys, fynegi'r amryw Aelod-wladwriaethau neu drydydd gwledydd y cafodd y cynnyrch ei ffermio ynddynt. Dynodiadau Masnachol Dros Dro 8 1 At ddibenion Erthygl 2 o Reoliad 2065/2001 (dynodiadau masnachol dros dro), yr Asiantaeth Safonau Bwyd (“yr Asiantaeth”) fydd yr awdurdod cymwys. 2 Rhaid i'r Asiantaeth lunio a chyhoeddi rhestr o ddynodiadau masnachol dros dro yn unol â'r Erthygl 2 a enwyd. Gorfodi 9 Rhaid i bob awdurdod bwyd orfodi a gweithredu'r Rheoliadau hyn o fewn ei ardal. Cymhwyso amryw ddarpariaethau'r Ddeddf 10 Bydd darpariaethau canlynol y Ddeddf yn gymwys at ddibenion y Rheoliadau hyn gyda'r addasiad y dehonglir unrhyw gyfeiriad yn y darpariaethau hynny at y Ddeddf neu Ran o'r Ddeddf yn gyfeiriad at y Rheoliadau hyn ac at y darpariaethau hynny yn Rheoliad 104/2000 a Rheoliad 2065/2001 y mae'r Rheoliadau hyn yn ymwneud â hwy — a adran 3 (rhagdybiaeth bod bwyd wedi'i fwriadu i bobl ei fwyta); b adran 20 (tramgwyddau oherwydd bai person arall); c adran 21 (amddiffyniad diwydrwydd dyladwy) fel y bo'n gymwys at ddibenion adran 8, 14 neu 15; ch adran 30(8) (sy'n ymwneud â thystiolaeth ddogfennol); d adran 32 o'r Ddeddf (pwerau mynediad); dd adran 33(1) (rhwystro swyddogion etc. ); e adran 33(2) gyda'r addasiad y bernir bod y cyfeiriad at “any such requirement as is mentioned in subsection (1) (b) above” yn gyfeiriad at urhyw ofyniad o'r fath a grybwyllir yn yr is-adran honno fel y cymhwysir hi gan is-baragraff (dd) uchod; f adran 35(1) (cosbi tramgwyddau) i'r graddau y mae'n ymwneud â thramgwyddau o dan adran 33(1) fel y cymhwysir hi gan is-baragraff (dd) uchod; ff adran 35(2) a (3) i'r graddau y mae'n ymwneud â thramgwyddau o dan adran 33(2) fel y cymhwysir hi gan is-baragraff (e) uchod; g adran 36 (tramgwyddau gan gyrff corfforaethol); ng adran 44 (amddiffyn swyddogion sy'n gweithredu'n ddidwyll). Dirymu 11 Dirymir paragraff 1 o Atodlen 1 i Reoliadau Labelu Bwyd 1996 (enwau rhagnodedig pysgod a physgod cregyn) i'r graddau y mae'n gymwys i Gymru. Llofnodwyd ar ran Cynulliad Cenedlaethol Cymru o dan adran 66(1) o Ddeddf Llywodraeth Cymru 1998 D. Elis-Thomas Llywydd y Cynulliad Cenedlaethol 24 Mehefin 2003